钦定古今图书集成/明伦汇编/氏族典/第270卷 > 王大宝
## 钦定古今图书集成/明伦汇编/氏族典/第270卷 > 王大宝

按《宋史王大宝传》，“大宝，字元龟，其先由温陵徙潮州。
建炎初，廷试第二，授南雄州教授，移病而归。阅数年，
赵鼎谪潮，大宝日从讲《论语》。张浚谪居，命其子栻与
讲学。时赵、张客贬斥无虚日，人为累息，大宝独泰然。
代还，除国子司业兼崇政殿说书，提点福建刑狱。道
临漳，有峻岭曰蔡冈，丛薄蔽翳，山石荦确，盗乘间剽”
劫。大宝以囊金募民抉薮甃道十馀里，行者便之。孝
宗即位，除礼部侍郎，擢右谏议大夫。汤思退议罢督
府，力请讲和。大宝奏谓：“今国事莫大于恢复，莫仇于
金敌，莫难于攻守，莫审于用人。宰相意在核军籍，减
月给，臣恐不惟边鄙之忧，而患起萧墙矣。”章三上，除
兵部侍郎，寻请致仕。乾道元年，召为礼部尚书，程叔
达劾之，诏致仕，寻卒。